香港天線

香港天線有限公司，簡稱香港天線係一間執咗笠嘅香港上市公司，創辦人係陳普芬同樂秀章，呢間公司宣稱經營研究同發展電視天線業務，1973年香港股災急跌，被認為係一隻泡沫股。由於股價喺上市大概六星期就上升29倍，因此被當時嘅股民稱為「香港黐線」。

1970年代初，香港股市進入咗瘋狂階段，由於嗰時香港政府監管制度唔夠，任何公司都可以輕易上市。1972年11月22日，香港天線宣佈喺九龍證券交易所上市，聲稱發明咗一種可以畀家庭使用嘅天線，雖然招股書內容清楚寫明：「本公司剛成立，尚未開始經營…上市集資作研究和發展用途…對未來派息未能保證。」，但仍然被股民瘋狂追捧。

香港天線股票嘅招股價係每股1港元，同年12月5日上市。上市第一日最高報3.2元，收市報2.522元。大概六星期後嘅1973年1月23日，香港天線已升到30元嘅歷史最高位。但股民呢個時候發現現實中只要喺大廈頂層豎一枝鐵線，都可以接收電視信號，並唔涉及科技研究，事件更加變成國際笑話。該股未到同年3月股災正式爆發，其股價已經跌至停牌，最後執笠清盤。

由於年代久遠，新一代香港股民以訛傳訛，喺2000年代試過流傳香港天線上市當日就升到50元收市，上升幅度有49倍。

同時期亦有一隻由同一班人馬創立嘅股份，叫做香港電腦。

參考
1972年12月5日《華僑日報》港股行情
1973年1月23日《華僑日報》港股行情

香港交易所除咗牌公司
香港執咗笠嘅公司